- România – Irlanda de Nord , live text, pe AS.ro, de la ora 21:45
- "Tricolorii", la primul amical înainte de EURO 2024
- Antrenamentele, calificările şi cursele de Formula 1, Formula 2 şi Formula 3 ale Marelui Premiu al Australiei sunt LIVE STREAM în AntenaPLAY. Calificările şi cursa de Formula 1 sunt pe Antena3 CNN
Duelul amical dintre România şi Irlanda de Nord va fi în format live text, pe AS.ro, de la ora 21:45. Este prima partidă de pregătire a "tricolorilor", înaintea participării la Campionatul European din vară, din Germania.
Marţi, România se va duela cu Columbia, tot într-un meci amical, care se va desfăşura la Madrid. Partida va fi live pe Antena 1 şi în AntenaPLAY, de la ora 21:30.
România – Irlanda de Nord, LIVE TEXT, 21:45
România va primi vizita Irlandei de Nord la Bucureşti, meciul urmând să se dispute pe Arena Naţională. "Tricolorii" au un moral excelent, după ce şi-au asigurat calificarea la EURO 2024. Echipa naţională a avut un parcurs remarcabil în preliminarii, terminând grupa pe primul loc, fără înfrângere.
România şi Irlanda de Nord s-au întâlnit ultima dată în grupele Ligii Naţiunilor, în 2020. La momentul respectiv, ambele partide s-au încheiat la egalitate, scor 1-1. În partida tur, tot de pe Arena Naţională, pentru "tricolori" a punctat George Puşcaş, în timp ce în returul de la Belfast a marcat Eric Bicfalvi.
În luna iunie, chiar cu câteva săptămâni înainte de a lua startul la EURO, România va mai disputa alte două meciuri amicale. "Tricolorii" se vor duela cu Bulgaria, pe 4 iunie, şi cu Liechtenstein, patru zile mai târziu.
La EURO, România a fost repartizată în Grupa E, alături de Belgia, Slovacia şi câştigătoarea play-off-ului B (Islanda – Ucraina). În primul meci de la turneul final din Germania, România se va duela cu echipa care va prinde competiţia în urma meciurilor din play-off.
Pentru duelul cu Irlanda de Nord, Edi Iordănescu nu se va putea baza pe Ionuţ Nedelcearu. Fundaşul este accidentat, însă ar putea reveni în lotul naţionalei pentru meciul cu Columbia, care se va vedea live pe Antena 1 şi în AntenaPLAY.
Echipele probabile:
România: Moldovan – Rațiu, Burcă, Drăgușin, Opruț – R. Marin, Olaru, Stanciu – Man, Alibec, Fl. Coman
Rezerve: Fl. Niță, Târnovanu, Aioani, Manea, Mogoș, Ad. Rus, Racovițan, Sorescu, M. Marin, Cicâldău, Moruțan, Șut, Mihăilă, Ianis Hagi, Drăguș, Pușcaș, Fl. Tănase
Selecționer: Edward Iordănescu
Irlanda de Nord: Peacock Farrell – Bradley, Toal, McNair, Brown – Isaac Price, Shea Charles, Saville, Jordan Thompson – Dion Charles, Josh Magennis
Selecționer: Michael O'Neill
George Pușcaș, mesaj de luptă înainte de amicalele cu Irlanda de Nord și Columbia
George Pușcaș a transmis un mesaj de luptă înainte de amicalele cu Irlanda de Nord și Columbia. Atacantul de la Bari a vorbit despre "dubla" echipei naționale, din luna martie.
"Este o mândrie mare să fiu la lotul naţional, o muncă dusă la final, o muncă la un nou început, pentru că acum începe o provocare şi mai mare şi suntem foarte fericiţi să fim un nou împreună. Şi aşteptăm cu nerăbdare să aducem o nouă mândrie României. M-am obişnuit cu ideea de a fi la EURO, timpul trece foarte repede şi sunt nerăbdător. Trebuie să fim pregătiţi, să fim în formă, să fim sănătoşi şi să ajungem în punctul în care să putem performa la cel mai înalt nivel.
Să dai goluri prin care să aduci un succes României este ceva de nedescris. Sunt recunoscător pentru ceea ce trăiesc şi pentru ceea ce am realizat. Eu încerc să dau totul pentru România. Orice gol pentru România este foarte important, fie că este într-o campanie sau într-un meci amical", a spus Puşcaş (Bari), într-un interviu difuzat pe canalul de YouTube al Federaţiei Române de Fotbal, potrivit agerpres.ro.
"Cu siguranţă acum suporterii au mai multă încredere în noi, dar avem în continuare nevoie de mai multă încredere. România a trecut mereu prin momente grele şi cred că are nevoie de sprijin şi în momentele mai puţin bune", a completat jucătorul naţionalei României.